Wanita cedera motosikal bertembung van pekerja
KUCHING: Seorang wanita warganegara Indonesia mengalami kecederaan selepas terlibat dengan satu kemalangan yang berlaku berhampiran Kilang Western Digital, Samajaya Industrial Tabuan Kuching, awal pagi tadi. Mangsa, Annastasia Tasmirah, yang menunggang motosikal, terbaring di bawah van pekerja. Menurut Pusat Gerakan Operasi (PGO) Bomba Sarawak, pihaknya menerima panggilan kejadian sekitar 6.08 pagi. Kemalangan tersebut melibatkan sebuah van pekerja dan motosikal. Menerusi kenyataan tersebut, PGO bomba melaporkan mangsa dalam keadaan tidak sedarkan diri, terbaring di bawah van pekerja tersebut dan cedera pada kejadian itu. Operasi mengeluarkan mangsa dilakukan oleh sepasukan bomba. Mangsa kemudiannya diserahkan kepada pasukan perubatan bagi mendapatkan bantuan rawatan awal. Pemandu dan penumpang van dilaporkan tidak mengalami sebarang kecederaan. 
See author's posts
